ଚିନ୍ତାଜନକ ! WHO କହିଲା- ୨୦୨୧ ମଧ୍ୟ ପର୍ଯ୍ୟନ୍ତ ବାହାରିପାରିବନି କରୋନା ଭ୍ୟାକସିନ୍ - Prameya News7\nଚିନ୍ତାଜନକ ! WHO କହିଲା- ୨୦୨୧ ମଧ୍ୟ ପର୍ଯ୍ୟନ୍ତ ବାହାରିପାରିବନି କରୋନା ଭ୍ୟାକସିନ୍\n4/09/2020 at 8:13 PM\nଜେନେଭାଃ କରୋନା ଭ୍ୟାକସିନକୁ ନେଇ ବିଶ୍ବରେ ପ୍ରତିଯୋଗିତା ଚାଲିଥିବା ବେଳେ ବିଶ୍ବ ସ୍ବାସ୍ଥ୍ୟ ସଂଗଠନ(WHO) ଆଣିଛି ଦୁଃଖ ଖବର । ବିଶ୍ବ ସ୍ବାସ୍ଥ୍ୟ ସଂଗଠନ(WHO) କରୋନା ଭ୍ୟାକସିନ୍କୁ ନେଇ ନୂଆ ମନ୍ତବ୍ୟ ଦେଇଛି । ଆଗାମୀ ବର୍ଷ ମଧ୍ୟ ପର୍ଯ୍ୟନ୍ତ କରୋନା ଭ୍ୟାକସିନ୍ ଆସିପାରିବ ନାହିଁ ବୋଲି ବିଶ୍ବ ସ୍ବାସ୍ଥ୍ୟ ସଂଗଠନ ଦାବି କରିଛି । ଯେତେ ବି ଫାର୍ମାସିଟିକାଲ କମ୍ପାନୀ ଏବେସୁଦ୍ଧା ଭ୍ୟାକସିନ ପ୍ରସ୍ତୁତ କରିଛନ୍ତି ସେମାନେ ଆଡଭାନ୍ସଡ୍ କ୍ଲିନିକାଲ ଟ୍ରାଏଲରେ ଅତିକମ୍ରେ ୫୦ ପ୍ରତିଶତ ରେଜଲ୍ଟ ଦେବାରେ ସକ୍ଷମ ହୋଇପାରି ନାହାନ୍ତି ବୋଲି ବିଶ୍ବ ସ୍ବାସ୍ଥ୍ୟ ସଂଗଠନର ପ୍ରବକ୍ତା ମାର୍ଗାରେଟ ହ୍ୟାରିସ୍ କହିଛନ୍ତି ।\nଅନ୍ୟପଟେ ଚଳିତବର୍ଷ ଅକ୍ଟୋବର ବା ନଭେମ୍ବରରେ ଦୁଇଟି ଭ୍ୟାକସିନ ପ୍ରସ୍ତୁତ କରିପାରିବ ବୋଲି ସ୍ବାସ୍ଥ୍ୟ ଏଜେନ୍ସିକୁ କହିଛି ଆମେରିକୀୟ ସଂସ୍ଥା ସେଣ୍ଟର ଫର ଡିଜିଜ୍ କଂଟ୍ରୋଲ ଆଣ୍ଡ ପ୍ରିଭେନ୍ସନ (ସିଡିସି) । ପୂର୍ବ ସପ୍ତାହରେ ସିଡିସି ଦ୍ବରା ଜନ ସ୍ବାସ୍ଥ୍ୟ ଏଜେନ୍ସିକୁ ପଠାଯାଇଥିବା ଦସ୍ତାବିଜ୍ରେ ଦୁଇଟି ଭ୍ୟାକସିନ୍ର ନାଁ ଏ ଓ ବି ବୋଲି ଉଲ୍ଲେଖ ରହିଛି । ଏଥିରେ ଭ୍ୟାକସିନ୍ ସମ୍ପର୍କିତ ବହୁ ତଥ୍ୟ ମଧ୍ୟ ସାମିଲ ରହିଛି ।\nଏଥିରେ ଭ୍ୟାକସିନ୍ ପ୍ରସ୍ତୁତ ହେବା ବେଳେ ତାପମାତ୍ରା କେତେ ରହିବ ଆବଶ୍ୟକ ତାହା ମଧ୍ୟ ଉଲ୍ଲେଖ ରହିଛି । ତେବେ ଏହି ମାନକ ମାର୍ଡର୍ଣ୍ଣା ଓ ଫାଇଜର କମ୍ପାନୀ ଦ୍ବାରା ବିକଶିତ ଭ୍ୟାକସିନ ସହ ମେଳ ଖାଉଥିବା ଜଣାପଡ଼ିଛି । ଏହାସହ ଆମେରିକାରେ ଏସ୍ଟ୍ରାଜେନେକା ଦ୍ବାରା ପ୍ରସ୍ତୁତ ଭ୍ୟାକସିନର ଟ୍ରାଏଲ ତୃତୀୟ ଚରଣରେ ପହଞ୍ଚିସାରିଛି । ଆମେରିକାରେ ମୋଟ ୮୦ ସ୍ଥାନରେ ୩୦ ହଜାର ସ୍ବେଚ୍ଛାସେବୀଙ୍କ ଉପରେ ଏହାର ପରୀକ୍ଷଣ ଚାଲିଥିବା ଜଣାପଡ଼ିଛି । ନିକଟରେ ଏହି ଭ୍ୟାକସିନ ନେଇ ଆମେରିକା ରାଷ୍ଟ୍ରପତି ଟ୍ରମ୍ପ ସୂଚନା ଦେଇଥିଲେ । ଏସ୍ଟ୍ରାଜେନେକା ଭ୍ୟାକସିନ୍ର ତୃତୀୟ ଚରଣ ପରୀକ୍ଷଣ ଚାଲିଛି, ଏହା ଅନ୍ୟ ଭ୍ୟାକସିନ୍ ସୂଚୀରେ ସାମିଲ ହୋଇସାରିଛି । ଯାହାର ବ୍ୟବହାର କରୋନା ସହ ଲଢ଼ିବା ପାଇଁ ହେବ ବୋଲି ସୂଚନା ଦେଇଥିଲେ ଟ୍ରମ୍ପ ।
